**ΤΖΙΤΖΙΚΙΑ ΣΤΗΣΑΝ ΤΟ ΧΟΡΟ ( ΓΙΑΝΝΗΣ ΡΙΤΣΟΣ) - ΑΝΑΛΥΣΗ**

Το ποίημα έχει ως κεντρικό θέμα την παιδική ανεμελιά μέσα στην ομορφιά της καλοκαιρινής φύσης.

Σύντομα, όμως, το μήνυμα της πεταλούδας οδηγεί στη συνειδητοποίηση των δυσκολιών και της λύπης που κρύβει η ζωή

**ΘΕΜΑΤΙΚΑ ΚΕΝΤΡΑ**

* Διαχρονικά, τα παιδιά αντιπροσωπεύουν την ξεγνοιασιά, την ανεμελιά, τη χαρά της ζωής και την αθωότητα.
* Η φύση, ιδιαίτερα το καλοκαίρι, αποτελεί το ιδανικό μέρος για να εκδηλωθεί αυτή η παιδική χαρά και να μεταδοθεί το μήνυμα της αισιοδοξίας.
* Τα παιδιά συνδέονται στενά με τη φύση, τη σέβονται και την αγαπούν για την απλότητα και την αυθεντικότητά της.
* Τα τζιτζίκια, που ταυτίζονται με το καλοκαίρι, είναι σύμβολα της ξεγνοιασιάς, η οποία όμως σύντομα σταματά.
* Όπως όλα τα πράγματα, έτσι και η ζωή έχει δύο όψεις· την όμορφη και την άσχημη.
* Η πεταλούδα αντιπροσωπεύει την απαισιόδοξη πλευρά της ζωής και τις δυσκολίες που με το πέρασμα του χρόνου κάθε άνθρωπος καλείται να αντιμετωπίσει.

**ΧΩΡΟΣ-ΧΡΟΝΟΣ**

**Χώρος:** Ο χώρος δεν προσδιορίζεται με ακρίβεια. Τα παιδιά βρίσκονται μέσα στο φυσικό περιβάλλον, στην εξοχή.

**Χρόνος**: Δεν δηλώνεται με ακρίβεια. Ξέρουμε, όμως, πως πρόκειται για ένα καλοκαιρινό μεσημέρι («ντάλα μεσημέρι», «αντήλιο»).

Ο λόγος που ο χώρος και ο χρόνος δεν προσδιορίζονται με ακρίβεια είναι για να προσδώσει ο ποιητής διαχρονικότητα στο μήνυμά του. Οι δύο όψεις της ζωής ισχύουν σε όλες τις εποχές και σε όλους τους τόπους.

**ΕΝΟΤΗΤΕΣ**

**1η ενότητα**: στ.1-4: Τα παιδιά κατά τη διάρκεια του μεσημεριού χτυπούν παλαμάκια, συνοδεύοντας το τραγούδι των τζιτζικιών.

**2η ενότητα**: στ.5-10: Η πεταλούδα, πάνω στα φρύδια του γέρου κόσμου, μεταφέρει το μήνυμα της θλίψης, σχετικά με την απαισιόδοξη πλευρά της ζωής.

Οι δύο ενότητες, αν και τοποθετούνται στην καλοκαιρινή φύση, προκαλούν διαφορετικά συναισθήματα. Η πρώτη χαρακτηρίζεται από τη χαρά της ζωής, ενώ η δεύτερη από την πίκρα. Η φύση γίνεται τόπος ψυχαγωγίας για τα παιδιά και χώρος πίκρας για τους μεγάλους.

**ΠΕΡΙΕΧΟΜΕΝΟ ΤΟΥ ΠΟΙΗΜΑΤΟΣ**

**Κεντρική ιδέα** του ποιήματος είναι η αντίθεση μεταξύ των δύο όψεων της ζωής. Η παιδική ηλικία ταυτίζεται με την ανεμελιά, τη χαρά, την αισιόδοξη και θετική διάθεση, την απλότητα, τη ζωντάνια, το κέφι, την ελευθερία και την αθωότητα. Όλα αυτά, όμως, αλλάζουν με το πέρασμα του χρόνου (γέρος κόσμος). Η ωριμότητα συνοδεύεται σχεδόν πάντα από τα προβλήματα, τις ευθύνες, τις δυσκολίες, τη λύπη, τη ματαίωση και την απογοήτευση. Στην ώριμη ηλικία αρχίζει ο αγώνας για τη ζωή, τα προβλήματα αυξάνονται και ο άνθρωπος βιώνει την πίκρα. Όμως, τόσο η χαρά, όσο και η λύπη αποτελούν αναπόσπαστα κομμάτια της ζωής και επομένως, τις δύο όψεις του ίδιου νομίσματος. Το μήνυμα των τζιτζικιών είναι παροδικό, αφού, όπως και η παιδική ξεγνοιασιά, δεν κρατούν για πάντα. Η πεταλούδα αναλαμβάνει να μεταδώσει αυτό το μήνυμα. Τα φτερά της είναι πορτοκαλί και μαύρα, επειδή αντιπροσωπεύουν τη φωτεινή και τη σκοτεινή πλευρά της ζωής. Η συνύπαρξη χαράς και πίκρας αποτελεί την κυρίαρχη ιδέα του ποιήματος.

**ΕΚΦΡΑΣΤΙΚΑ ΜΕΣΑ**

**Μεταφορές**: «μια πεταλούδα διάφανη», «στου γέρου κόσμου κάθισε τα φρύδια επάνω», «έπαιζε και κρυφόγνεφε της πίκρας μαντιλάκι».

**Προσωποποιήσεις**: «τζιτζίκια στήσαν το χορό», «γέρος χρόνος».

**Εικόνες**: ο χορός των τζιτζικιών (ηχητική και οπτική), ο κύκλος των παιδιών που παίζουν παλαμάκια (ηχητική και οπτική), η πορτοκαλιά και μαύρη πεταλούδα (οπτική).

**ΓΛΩΣΣΑ- ΥΦΟΣ**

**Γλώσσα**: Απλή, καθημερινή με εκφραστική τόλμη, δημοτική, για να γίνεται κατανοητή.

**Ύφος**: Απλό, ζωντανό, φυσικό, άμεσο, παραστατικό, λυρικό.

**ΣΤΙΧΟΥΡΓΙΚΗ**

Το ποίημα ανήκει στη μοντέρνα ποίηση.

Δύο στροφές, με διαφορετικό αριθμό στίχων.

Απουσία ομοιοκαταληξίας.

**ΚΑΤΩ ΣΤΗΣ ΜΑΡΓΑΡΙΤΑΣ Τ΄ΑΛΩΝΑΚΙ (ΟΔΥΣΣΕΑΣ ΕΛΥΤΗΣ)- ΑΝΑΛΥΣΗ**

Το ποίημα έχει ως **κεντρικό θέμα** την καλοκαιρινή φύση, τον ήλιο και το φως που ζωντανεύουν τις αισθήσεις των εφήβων και τα πρώτα τους ερωτικά σκιρτήματα. Το ξύπνημα της φύσης οδηγεί και στη συναισθηματική ενεργοποίηση των νέων παιδιών.

**ΘΕΜΑΤΙΚΑ ΚΕΝΤΡΑ**

* Κυριαρχεί η ομορφιά της καλοκαιρινής φύσης, ο καυτός ήλιος, τα λουλούδια, τα χρώματα, το υγρό στοιχείο.
* Η φύση συνδέεται με όλους τους ζωντανούς οργανισμούς που ζουν μέσα σε αυτή (μελισσόπουλα, αγοροκόριτσα).
* Η φύση που οργιάζει το καλοκαίρι συνδέεται με τα συναισθήματα και την ψυχή των παιδιών που κοιμούνται μέσα στις ομορφιές της.
* Κυριαρχεί η παιδική ανεμελιά, η χαρά, η αισιοδοξία, η ηρεμία και η αγάπη.

**ΧΩΡΟΣ - ΧΡΟΝΟΣ**

**Χώρος**: Ο χώρος δεν προσδιορίζεται με ακρίβεια. Καλοκαιρινό τοπίο, αλώνι γεμάτο μαργαρίτες κάτω από τον καυτό ήλιο.

**Χρόνος**: Δεν δηλώνεται με ακρίβεια. Πρόκειται για ένα καλοκαιρινό μεσημέρι.

Ο λόγος που ο χώρος και ο χρόνος δεν προσδιορίζονται με ακρίβεια είναι για να προσδώσει ο ποιητής διαχρονικότητα στο μήνυμά του. Το ξύπνημα της φύσης και η συναισθηματική αφύπνιση των νέων λαμβάνουν χώρα διαχρονικά και σε όλο τον κόσμο.

**ΕΝΟΤΗΤΕΣ**

**1η ενότητα**: στ.1-5: Τα μελισσόπουλα χορεύουν στο αλωνάκι κάτω από τον καυτό ήλιο.

**2η ενότητα**: στ.6-9: Ο ύπνος των αγοροκόριτσων μέσα στο αλωνάκι και το συναισθηματικό τους ξύπνημα.

**ΑΝΑΛΥΣΗ ΠΕΡΙΕΧΟΜΕΝΟΥ**

**Κεντρική ιδέα** του ποιήματος είναι το στενό δέσιμο των εφήβων με τη φύση και το καλοκαίρι. Μέσα σε αυτό το ονειρικό σκηνικό, μέσα στα χρώματα, τις μυρωδιές, τους ήχους, την ομορφιά κυριαρχεί η αισιοδοξία, η χαρά και γενικότερα το ξύπνημα των αισθήσεων. Όλο το ποίημα μοιάζει με ένα όνειρο που βλέπουν τα νεαρά κορίτσια και τα αγόρια. Η ζωντάνια της φύσης μεταδίδεται και στα παιδιά που επιθυμούν να ζήσουν και να ερωτευτούν. Ο ποιητής εκμεταλλεύεται όλες τις αισθήσεις και δημιουργεί ένα ποίημα που εξυμνεί τον έρωτα και τη χαρά με φόντο την ελληνική φύση.

**ΕΚΦΡΑΣΤΙΚΑ ΜΕΣΑ**

**Μεταφορές**: «φωτιάς σουσάμια», «στάχυα ψηλά λυγίζουνε το μελαψό ουρανό», «ο ύπνος τους μυρίζει πυρκαγιά», «απ’ τη μασχάλη τους στάζει το μοσχοκάρυδο».

**Προσωποποιήσεις**: «ιδρώνει ο ήλιος», «στα δόντια τους ο ήλιος σπαρταράει».

**Εικόνες**: «στης μαργαρίτας το αλωνάκι», «στήσαν χορό τρελό τα μελισσόπουλα», «φωτιάς σουσάμια σιγοπέφτουν», «στάχυα ψηλά λυγίζουνε το μελαψό ουρανό», «ο ύπνος τους μυρίζει πυρκαγιά», «απ’ τη μασχάλη τους στάζει το μοσχοκάρυδο».

**ΓΛΩΣΣΑ- ΥΦΟΣ**

**Γλώσσα**: Απλή, καθημερινή, δημοτική για να γίνεται κατανοητή, πλούσια, εκφραστική.

**Ύφος**: Ζωντανό, φυσικό, άμεσο, παραστατικό, λυρικό, γλαφυρό.

**ΣΤΙΧΟΥΡΓΙΚΗ**

Το ποίημα ανήκει στη μοντέρνα ποίηση.

Αποτελείται από δύο στροφές με διαφορετικό αριθμό στίχων.

Δεν υπάρχει ομοιοκαταληξία.

**ΚΟΙΝΑ ΣΤΟΙΧΕΙΑ ΤΩΝ 2 ΠΟΙΗΜΑΤΩΝ**

* Καλοκαιρινό μεσημέρι.
* Σύνδεση των παιδιών με την καλοκαιρινή φύση.
* Συναισθήματα χαράς, ανεμελιάς, ξεγνοιασιάς, αισιοδοξίας.
* Λυρικές, ζωηρές εικόνες της φύσης.
* Έντονες μεταφορές και προσωποποιήσεις, εμπνευσμένες από τη φύση.
* Χαρακτηριστικά νεωτερικής ποίησης.

**ΔΙΑΦΟΡΑ**

Ο Ρίτσος χρησιμοποιεί την εικόνα των παιδιών, για να την αντιπαραθέσει με την πίκρα των μεγάλων. Ο Ελύτης δεν στέκεται στην παιδική ηλικία, αλλά παρουσιάζει το εφηβικό ερωτικό ξύπνημα.